En marxa els plans de millora de voreres i asfaltat amb una inversió de prop de 900.000 euros
31 de juliol de 2024

Un total de 889.100 euros és la inversió que ha destinat, en els últims mesos, l'Ajuntament de l'Eliana a diverses obres de millora de voreres i asfaltat en diferents punts del terme municipal. Concretament, es tracta del Pla de Voreres 2023 amb un pressupost total de 554.439 euros que s'està desenvolupant íntegrament en el barri de Montesol i que està previst que finalitze el mes vinent de desembre. Es tracta de resoldre la deterioració de les voreres conseqüència de l'antiguitat de la construcció, el trencament per arrels d'arbres i per l'estacionament de vehicles sobre aquestes.

Per part seua, el Pla d'Asfalts 2023 s'està executant en un total de 51 punts diferents del terme municipal -el 99% en barris residencials-, amb una inversió de 334.661 euros i l'execució dels quals finalitzarà el mes vinent d'agost. I és que l'entramat viari de l'Eliana presenta hui dia un estat de conservació dispar segons les diferents zones. Per aquest motiu, resulta necessari escometre treballs de renovació i actualització dels seus ferms i paviments amb la finalitat de millorar la seguretat viària i la seua conservació.

Aquesta actuació inclou la renovació d'asfalts que es troben degradats en vies principals i secundàries com a Rosers o Doctor Peset, la urbanització de vials pendents d'urbanitzar com els carrers Tarongers i Bailén, la reparació de vials per apedaçament com als carrers Algemesí o La Plana i la reparació de vials deteriorats per l'existència d'arrels d'arbratge com en Xiquet Jesús de Praga, Hendaia o Passeig Costanza.